Umhverfisstofnum fellst ekki á vegagerð við Grunnafjörð Árni Bragason , forstöðumaður náttúruverndar - og útivistarsviðs Umhverfisstofnunar segir stofnunina leggjast gegn hugmyndum um lagningu vegar um eða við Grunnafjörð . Eins og fram hefur komið í Skessuhorni hefur staðfesting aðalskipulags Skilmannahrepps og Leirár - og Melahrepps , sem nú tilheyra Hvalfjarðarsveit beðið staðfestingar umhverfisráðherra síðan í fyrravor . Í aðalskipulaginu er gert ráð fyrir vegagerð við Grunnafjörð sem styttir leiðina milli Akraness og Borgarness . Grunnafjörður var friðlýstur árið 1994 og er því á náttúruminjaskrá . Þá er svæðið eitt þriggja svæða á Íslandi á skrá Ramsar sáttmálans um endurheimt votlendis . Árni segir að samkvæmt friðlýsingunni megi ekki raska sjávarföllum í firðinum og því geti stofnunin ekki samþykkt lagningu vegar um fjörðinn . Aðspurður hvort eitthvað sé því til fyrirstöðu að leggja brú utan friðlandsins sem ekki hefur áhrif á sjávarföll í firðinum vildi Árni ekki segja til um því slíkar hugmyndir hefðu ekki verið í umræðunni . Hann segir Grunnafjörð mikilvægt svæði fyrir ýmsar fuglategundir og nefnir í því sambandi haförn . Þá sé svæðið mjög mikilvægt svæði fyrir rauðbrysting sem kemur þar við tvær vikur á vori og tvær vikur að hausti . Ramsar sáttmálinn leggi ákveðnar skyldur á herðar aðildarþjóðanna og við þær verði að standa . Þegar landssvæði eru friðlýst ber að setja upp verndaráætlun fyrir svæðið . Það hefur aldrei verið gert hvað Grunnafjörð varðar en Árni segir það rýri ekki friðlýsinguna sem slíka . Hann segir litlu fjármagni varið til þessa málaflokks á landinu og því þurfi að forgangsraða framkvæmdum . Ábúendur við Grunnafjörð hafi í gegnum tíðina fylgst mjög vel með svæðinu og verndað það . Því hafi engin ógn steðjað að náttúru Grunnafjarðar og gerð verndaráætlunar ekki verið talið forgangsverkefni . Gísli S. Einarsson bæjarstjóri á Akranesi , sem lengi hefur bent á nauðsyn vegagerðar við Grunnafjörð , sagði í samtali við Skessuhorn á dögunum að núverandi lega þjóðvegarins austan við Grunnafjörð hefði í för með sér mun meiri hættu fyrir náttúrulíf en nýr vegur utan fjarðarins . Árni segir þessi rök ekki standast skoðun . Öryggi í flutningum , t.d. olíuflutningum , sé það mikið í dag að ekki sé nokkur ástæða til þess að breyta legu þjóðvegarins af því tilefni . Umhverfisstofnun hefur lagt að Skipulagsstofnun að hafna aðalskipulagi Skilmannahrepps og Leirár - og Melahrepps . Einar Örn Thorlacius sveitarstjóri hefur óskað eftir rökstuðningi frá Umhverfisstofnun vegna þess . Svör hafa ekki borist . Árni segir að innan stofnunarinnar sé unnið að svari við fyrirspurn sveitarstjórans og því verði lokið á næstu dögum .